કુંભ (ગ,શ,સ) જો, તમારી જન્મ રાશિ કુંભ હોય તો આજ-કાળ તમે એકંદરે સંતોષજનક દિવસોમાંથી પસાર થઈ રહયા છો એમ કહેવામા કશું જ ખોટું નથી. થોડાક અરસાથી સમયનાં પાસાં તમારી તરફેણમાં પડી રહયાં હોવાનું અનુમાન છે. પાસાં તમારી તરફેણમાં પડી રહયાં છે પણ, તમે રમત જીતી જ લઈ શકો તેમ માની શકાય નહિ. કેમ કે, રમત જીતવાની છેલ્લી જવાબદારીનું વાહન તમારે પોતે કરવાનું રહે અને તે વાહન યોગ્ય રીતે થઈ શકેલું હોવું જોઈએ. તમારા વિરોધીઓ-શત્રુઓ તેમજ હરીફો સામે જીતવાની ઘણી વ્યૂહરચનાઓમાં તમે પાવર્ધા બની ગયા હોઇ શકો અને ગ્રાહોના નૈસર્ગિક બળ તમારી સાથે રહે તો પણ, વિક્રમના આ નવા વરસમાં તમને વીત્યા વર્ષ જેટલી અને જેવી અનુકૂળતા કદાચ નહિ રહેશે ! આ નવા વર્ષને અંતે તમને એમ લાગશે કે, અમુક બાબતોમાં ધાર્યા કરતાં વિપરીત કેમ આવી રહયાં છે ?! વિક્રમના આ નવા વર્ષ દરમ્યાન, વિદ્યાર્થી વર્ગ માટે થાક-ફિકર-ચિંતા વગેરેમાં વધારો થાય તેમજ મહેનત છતાં પરીક્ષાનાં પરિણામ ઊજળાં લાવી નહિ શકો. તમારે અહિ મહેનત-પરિશ્રમ વધારવાની જરૂરત ઊભી થશે. આ રાશિના વેપારીઓ માટે નવા વર્ષના આરંભના બે મહિના ખૂબ અનુકૂળ રહેશે અને તે દરમ્યાન, આખા વર્ષના વેપાર કરી લેવાની મોટી સોનેરી તકો પ્રાપ્ત થશે. તમારે પૂરતું ધ્યાન આપી નવા વર્ષના આરંભ દરમ્યાન જે પણ તકો ઊભી થાય તેમજ જે પણ તકોનું તમે પોતે નિર્માણ કરી શકો તે બધુ જ કરી છૂટવાની તમને સલાહ છે. તમે આજ-કાલ તમારા હરીફો-પ્રતિસ્પર્ધીઓ સામે બરાબર મુકાબલો આપી શકો તે સ્થિતિમાંથી પસાર થઈ રહયાં છો માટે ધીરજ-હિમ્મત-કુશળતા વગેરેને પણ તમારી અંદર વિકસાવી અધૂરી નહિ પણ પૂરી સફળતા વિષે વિચાર-ચિંતન કરતાં રહેજો. અમુક લાંબા ગાળાનાં આયોજનો તમે આ દરમ્યાન પાર પાડી શકશો. નહિ ધારેલી સફળતાઓ તમારાં ચરણ ચૂમતી તમારી પાસે સામેથી ચાલી આવશે. તમારું શારીરિક-માનસિક સ્વાસ્થ્ય વિક્રમના આ નવ વર્ષ દરમ્યાન, તમને બરાબર સાથ આપશે તેમ જણાય છે. સ્વપ્રયત્ને તમે તમારાં આરોગ્યમાં દિવસોદિવસ વધુ સારા સ્તરે પહોંચી શકશો. આ રાશિના અપરિણીત જાતકો માટે લગ્ન -વિવાહ માટે એકંદર તકો ઊભી થતી રહેશે એટલે,ફકત નસીબના જોરે પરણી જવાય તેવી આશા રાખીને બેસી રહેવા કરતાં સુયોગ્ય દિશામાં કોશિશો કરતાં રહેવાની તમને સલાહ છે. આ એવા દિવસો જઈ રહયા છે કે જે તમારી બહુમતી આશાઓ ફળીભૂત થવા તરફ સંકેત કરે છે. તમારે કૈંક મોટાં સાહસ-આયોજન તરફ જરૂર ધ્યાન આપવું જોઈએ. ખાસ તો એ કે, વિક્રમના આ નવા વરસ દરમ્યાન તમે કોઈ નવાં વાહન-મિલ્કત વગેરે પ્રાપ્ત કરવાને ભાગ્યશાળી થશો તેમ જણાવી શકાય. સુખ-સુવિધાનાં સાધનોમાં વૃધ્ધિ થશે. વર્ષના અંતે, તમને અમુક સામાન્ય અડચણો આવી શકે પણ તે ગણતરીમાં લેવા જેવુ નથી અને, બસ જે પણ મનમાં સ્થિર થાય તે સિધ્ધ કરવાના પ્રયત્નોમાં આગળ વધ્યે જવું એ જ તમને અહિથી એકમાત્ર સલાહ આપવાની છે. (આલેખન: ડો. કૌશિક કુમાર દીક્ષિત. - મો: 93289 27029)